b"\n_START_ARTICLE_\nPrinsesse Gullh\xc3\xa5r og de tre omreisende trubadurer\n_START_SECTION_\nHandling\n_START_PARAGRAPH_\nHandlingen var lagt til en norsk middelalderby i 1597 og handlet om de tre trubadurene Ture, Erlend og Ivan, som kalte seg \xc2\xabTrubaduris Jordb\xc3\xa6ris\xc2\xbb. Til tross for mange ydmykelser p\xc3\xa5 sin vei var de ukuelige optimister. En dag kommer de for \xc3\xa5 spille i domkirken i Trondheim, men da en av trubadurene blir forelsket i prinsesse Gullh\xc3\xa5r oppst\xc3\xa5r det store problemer. Samtidig med dette holder en mystisk trollkvinne i Skottland konstant \xc3\xb8ye med en trollmann i Trondheim via sin magiske krystallkule. Da den forvirrede trollmannen og de tre trubadurene tilfeldigvis m\xc3\xb8tes blir hun rasende og setter av g\xc3\xa5rde til Trondheim via et tryllespeil. Hun vil gj\xc3\xb8re alt for \xc3\xa5 forhindre at trollmannen skal m\xc3\xb8te trubaduren Erlend.\n_START_SECTION_\nOm serien\n_START_PARAGRAPH_\nOpptakene ble gjort vinteren og sommeren 1996, i Trondheim._NEWLINE_Handlingen i serien blir opplyst \xc3\xa5 v\xc3\xa6re lagt til 1597. Fortelleren omtaler gjentatte ganger denne tiden som den m\xc3\xb8rke middelalder, til tross for at middelalderen da forlengst var over._NEWLINE_Til tross for den eventyraktige stilen var serien beregnet p\xc3\xa5 voksne.\n_START_SECTION_\nSpin-off produkter og sponsorsamarbeid\n_START_PARAGRAPH_\nI tillegg til TV-sendingene skulle det gies ut b\xc3\xa5de CD og video. Det skulle ogs\xc3\xa5 lages en egen eventyrbok, lanseres egne musikkvideoer og reklamesnutter, samt konkurranser med sp\xc3\xb8rsm\xc3\xa5l fra serien. I tillegg ble det innledet et sponsorsamarbeid med sjokoladefabrikken Nidar Bergene som skulle bruke TV-figurene i lanseringen av sine produkter._NEWLINE_Det hele ble betegnet som den mest omfattende lanseringen av en TV-serie noen gang i Norge. Men verken serien eller produktene ble noe popul\xc3\xa6re. CD-plata solgte bare 12 000 eksemplarer, en tiendedel av hva The Julekalender solgte. Hele prosjektet ble en \xc3\xb8konomisk nedtur for b\xc3\xa5de Travellin' Strawberries og selskapet til danske Hans-Erik Saks. Det ble etter hvert stridigheter mellom partene og det hele endte i retten.\n_START_SECTION_\nKritikk\n_START_PARAGRAPH_\nVGs TV-anmelder gav serien terningkast to. Dagbladets anmelder var ende hardere og beskrev den som \xc2\xabelendig, treig, sjarml\xc3\xb8s og helt umorsom\xc2\xbb._NEWLINE_Serien ble i 1998 beskrevet som en \xc2\xabkjempeflopp\xc2\xbb."